APROBAT:
Primarul municipiului Ungheni
_____________________________
Vitalie  Vrabie
TEMA-PROGRAM
PRIVIND ELABORAREA PLANULUI URBANISTIC ZONAL PRIVIND DIVIZAREA TERENULUI FORMAT ÎN PARCELE DISTINCTE CU SCHIMBAREA FUNCŢIUNII URBANE MIXTE (SPORTIVE, EXPOZIŢIONALE, REZIDENŢIALE ŞI COMERCIALE CU MENIREA SOCIAL-CULTURALĂ, INCLUSIV PARCĂRI AMENAJATE ŞI SUBTERANE), CU STABILIREA HOTARELOR TERENURILOR ADIACENTE, TERENURI CU NR. CADASTRAL 9201108.089, 9201108.090, 9201108.297, 9201108.141, 9201108.092 DIN STR. NAŢIONALĂ, OR. UNGHENI

Conţinutul-cadru al temei-program
1.  Denumirea lucrării.
2.  Elaboratori şi colaboratori.
3.  Beneficiar.
4.  Sursele de finanţare.
5.  Necesitatea lucrării.
6.  Scopul lucrării, conţinutul, etapele şi termenele de realizare.
7.  Pregătirea datelor iniţiale.
8.  Modul de elaborare a lucrării.
9.  Alte date şi cerinţe.
10. Valorificarea lucrării.
11. Avizarea, expertizarea şi aprobarea.
12. Termenele de realizare şi costul lucrării.


TEMA-PROGRAM

1.  Denumirea lucrării
„Planul Urbanistic Zonal privind divizarea terenului format în parcele distincte cu schimbarea funcţiunii urbane mixte (sportive, expoziţionale, rezidenţiale şi comerciale cu menirea social-culturală, inclusiv parcări amenajate şi subterane), cu stabilirea hotarelor terenurilor adiacente, terenuri cu nr. cadastral 9201108.089, 9201108.090, 9201108.297, 9201108.141, 9201108.092 din str. Naţională, or. Ungheni”.
Elaborarea prezentei teme-program este determinată de necesitatea reglementării urbanistice complexe a zonei centrale a municipiului Ungheni, ca urmare a transmiterii, prin Hotărârea Guvernului Republicii Moldova (adoptată în şedinţa din 14.05.2025), cu titlu gratuit şi cu acordul Consiliului municipal Ungheni, din proprietatea statului (Agenţia Proprietăţii Publice, gestiunea Ministerului Apărării) în proprietatea municipiului Ungheni, a terenului cu numărul cadastral 9201108.089 şi a bunurilor imobile aferente, amplasate pe str. Naţională nr. 4, mun. Ungheni (act de transmitere-primire semnat la 17.06.2025), pe care urmează a fi construită o sală polivalentă cu teren sportiv multifuncţional, amenajat un scuar public şi dezvoltate obiectivele de agrement, expoziţionale, rezidenţiale şi infrastructura socială şi comercială aferentă.
Elaborarea temei-program este fundamentată prin dispoziţia Primarului municipiului Ungheni nr. 330-02/1-7 din 10.11.2026 „Cu privire la iniţierea elaborării Planului urbanistic zonal pentru teritoriul adiacent str. Naţională nr. 4” şi certificatul de urbanism pentru proiectarea PUZ nr. _____ din ____.____.2026 (datele urmează a fi completate la emiterea actelor de către Primăria municipiului Ungheni).
Prin prisma prevederilor Codului urbanismului şi construcţiilor nr. 434/2023 şi a documentaţiei de urbanism aprobate a municipiului Ungheni (PUG), se propune iniţierea documentaţiei de proiect pentru elaborarea planului urbanistic zonal (PUZ), în scopul examinării posibilităţii concretizării funcţiunilor urbane preconizate pentru fostul teren militar şi armonizării acestora cu vecinătăţile existente, cu examinarea în complex a zonei cuprinse în perimetrul: str. Naţională – zona centrală adiacentă (Liceul teoretic, Hotel) – aleea de tip mixt dinspre Parcul central şi Market – zona Gării feroviare Ungheni, sectorul Centru.
2.  Elaboratori şi colaboratori
Beneficiar (autoritate contractantă) – Primăria municipiului Ungheni, str. Naţională, nr. 7, mun. Ungheni, Republica Moldova, www.ungheni.md.
Proiectant general – „RO2R DESIGN” S.R.L., selectat prin procedură de achiziţie publică organizată de beneficiar, în condiţiile Legii nr. 131/2015 privind achiziţiile publice.
După necesitate, la realizarea obiectivului pot participa şi alte persoane fizice şi juridice specializate (topografie, geotehnică, evaluare de mediu) în baza contractelor de subantrepriză încheiate cu proiectantul general.
3.  Beneficiar
Primăria municipiului Ungheni (prin Serviciul Arhitectură, Urbanism şi Relaţii Funciare), str. Naţională, nr. 7, mun. Ungheni, Republica Moldova, www.ungheni.md.
4.  Sursele de finanţare
Finanţarea elaborării documentaţiei, a proceselor de avizare, expertizare şi consultare a populaţiei se efectuează din sursele bugetului municipiului Ungheni şi/sau din surse externe (fonduri de dezvoltare, granturi şi programe europene atrase de autoritatea publică locală), conform deciziei Consiliului municipal Ungheni.
5.  Necesitatea lucrării
Zona de studiu este amplasată în partea centrală a municipiului Ungheni, sectorul Centru, şi cuprinde terenul cu numărul cadastral 9201108.089 (fosta unitate militară – Batalionul de Artilerie „Prut”), cu suprafaţa de 2,68510 ha conform extrasului cadastral, precum şi terenurile adiacente cu nr. cadastral 9201108.090, 9201108.297, 9201108.141 şi 9201108.092; suprafaţa totală a terenului beneficiarului este de cca 2,88 ha. În situaţia existentă terenul fostei unităţi militare se încadrează în zona cu destinaţie specială.
Conform Schemei de amplasare a terenurilor (Sc. 1:1000), elaborată la etapa de concept, terenul beneficiarului se propune a fi divizat în patru loturi: lotul I – teren public din zona de utilităţi publice P-12, cu subzonele T-12 şi V3-12, cu suprafaţa de 1,36 ha, pe care este preconizată construcţia unei săli polivalente cu zone comerciale (cca 3000 de locuri), inclusiv zonă comercială amplasată sub tribune, o parcare deschisă şi amenajarea spaţiilor verzi publice cu suprafaţa de minimum 2.040 m²; lotul II – teren public din zona P-12, cu suprafaţa de 0,66 ha (acvacentru, pavilion expoziţional); lotul III – teren privat din zona rezidenţială R2-12, cu subzona T-12, cu suprafaţa de 0,67 ha (complex rezidenţial cu menire social-culturală şi parcare subterană, parcaj multietajat); lotul IV – teren privat din zona rezidenţială R2-12, cu suprafaţa de 0,19 ha (turn apart-hotel).
Terenul, fost în gestiunea Ministerului Apărării, nu mai este utilizat conform destinaţiei iniţiale şi se află într-o stare degradată (construcţii dezafectate ale fostei unităţi militare). La momentul actual, teritoriul zonei de studiu nu dispune de o documentaţie de urbanism zonală aprobată, care să reglementeze coerent modul de utilizare a terenurilor, regimul de înălţime, indicii urbanistici (POT, CUT) şi organizarea circulaţiei pietonale şi auto pentru zona centrală adiacentă.
Zona de studiu este mărginită de obiective cu funcţiuni diverse şi de importanţă pentru localitate: instituţie de învăţământ preuniversitar (Liceul teoretic), unitate hotelieră (Hotel), amplasamentul fostului cinematograf (demolat), monumentul ocrotit de stat – biserica Sf. Alexandru Nevski, cu zona de protecţie de 100 m, instituţie tehnico-edilitară (Apă-Canal), zonă comercială (Market), spaţiu verde de utilitate publică (Parcul central) şi Gara feroviară Ungheni, ceea ce impune o abordare de sistematizare urbană complexă, corelată cu funcţiunile învecinate, fluxurile pietonale şi auto existente (inclusiv aleea pietonală existentă ce traversează zona) accesibilitatea către parcarea subterană preconizată, precum şi respectarea regimului zonei de protecţie a monumentului.
Se impune elaborarea Planului urbanistic zonal, prin care se vor stabili funcţiunile, indicii urbanistici, regimul juridic al terenurilor, precum şi soluţiile de organizare a circulaţiei şi a spaţiilor publice pentru întreaga zonă de studiu, în corelare cu conceptul preliminar de amplasare a obiectivelor (schema anexată).
6.  Scopul lucrării, conţinutul, etapele şi termenele de realizare
Scopul general al PUZ constă în reglementarea urbanistică complexă a teritoriului din zona centrală a municipiului Ungheni, aferent fostei unităţi militare de pe str. Naţională nr. 4 (suprafaţa terenului beneficiarului cca 2,88 ha) şi a teritoriilor adiacente, cuprinse convenţional în limita zonei de studiu extinse.
Obiective specifice:
- schimbarea funcţiunii terenului din zona cu destinaţie specială în zona de utilităţi publice P-12 pentru amplasarea obiectivelor de sport, agrement şi expoziţie (sala polivalentă cu zonele comerciale aferente, acvacentru, pavilion expoziţional);
- reglementarea loturilor private adiacente cu funcţiune rezidenţială (zona R2-12, cu subzona T-12, conform RLU or. Ungheni);
- organizarea reţelei stradale şi pietonale, inclusiv a aleilor pietonale (existentă şi cea nou-propusă, de tip mixt), a parcărilor deschise şi multietajate şi a accesului la parcarea subterană a complexului rezidenţial;
- amenajarea spaţiilor verzi şi a scuarurilor publice (minimum 2.040 m²);
- corelarea funcţională cu obiectivele de vecinătate (instituţie de învăţământ, hotel, spaţii comerciale, parc, gară feroviară);
- stabilirea indicilor urbanistici (POT, CUT, regim de înălţime, regim de aliniere);
- respectarea zonei de protecţie a monumentului ocrotit de stat (biserica Sf. Alexandru Nevski, R=100 m); regimul de înălţime al construcţiilor amplasate în această zonă se stabileşte în baza avizului Ministerului Culturii;
- dezvoltarea infrastructurii tehnico-edilitare necesare.
Documentaţia PUZ va cuprinde piese scrise (memoriu general) şi piese desenate (încadrare în zonă, plan topografic/cadastral actualizat, plan de situaţie cu funcţiunile, vecinătăţile şi limitele de servitute propuse), precum şi Regulamentul local de urbanism aferent PUZ. Documentaţia va fi elaborată în volum deplin, conform recomandărilor NCM B.01.02:2016 „Instrucţiuni privind conţinutul, principiile metodologice de elaborare, avizare şi aprobare a documentaţiei de urbanism şi amenajare a teritoriului”.
Procesul elaborării Planului urbanistic zonal va parcurge următoarele etape de execuţie:
Etapa I (2,5 luni)
- Elaborarea studiilor de fundamentare (după caz) şi a propunerilor preliminare PUZ, pe baza schemei de amplasare a terenurilor existente (conceptul preliminar).
Etapa II (2,0 luni)
- Elaborarea propunerilor de PUZ în urma consultării cu beneficiarul, introducerea în circuitul de avizare, elaborarea documentaţiei pentru obţinerea avizelor/acordurilor, prezentarea şi susţinerea documentaţiei la dezbateri publice.
Etapa III (1,5 luni)
- Elaborarea versiunii finale a PUZ şi a Regulamentului local de urbanism (RLU) aferent şi transmiterea documentaţiei în volum deplin beneficiarului.
Durata totală estimată de elaborare este de 6 luni de la data încheierii contractului de prestare a serviciilor de proiectare, cu posibilitatea prelungirii în cazul întârzierii prezentării datelor iniţiale sau a proceselor de consultare/avizare din vina beneficiarului.
Proiectul se elaborează pe suport topografic, la scările 1:5000 (încadrare în localitate) şi 1:1000/1:500 (zona de studiu detaliată), prezentat de beneficiar sau ridicat de proiectant, după caz.
7.  Pregătirea datelor iniţiale
Beneficiarul prezintă proiectantului datele iniţiale necesare pentru elaborarea proiectului, în conformitate cu anexa C din NCM B.01.02:2016, inclusiv:
- actul de transmitere-primire şi extrasul din Registrul bunurilor imobile pentru terenul cu numărul cadastral 9201108.089;
- schema de amplasare a terenurilor (concept preliminar, Sc. 1:1000), elaborată pentru obiectivul „Sală polivalentă cu teren sportiv multifuncţional”;
- sarcina sanitară eliberată de Agenţia Naţională pentru Sănătate Publică şi avizul/informaţia privind necesitatea evaluării strategice de mediu, eliberat(ă) de Agenţia de Mediu;
- informaţia privind reţelele tehnico-edilitare existente (Apă-Canal ş.a.);
- suportul topografo-geodezic şi de prospecţiuni geotehnice pentru zona de studiu;
- informaţia privind utilizarea existentă a terenurilor din vecinătate (Liceul teoretic, Hotel, amplasamentul fostului cinematograf, biserica Sf. Alexandru Nevski, Market, Parc central, Gara feroviară).
Proiectantul va ridica avizele/informaţiile menţionate la sediile emitenţilor; beneficiarul, contra plată suplimentară stipulată în contract, poate încredinţa culegerea datelor iniţiale proiectantului.
8.  Modul de elaborare a lucrării
Procesul de informare generală şi consultare a populaţiei, solicitarea/obţinerea avizelor organismelor de specialitate şi expertizarea documentaţiei este organizat de către beneficiar (Primăria municipiului Ungheni). Proiectantul susţine şi argumentează soluţiile de proiect în procesul de consultări şi dezbateri publice.
Lista orientativă a organismelor teritoriale emitente de avize:
- Agenţia Naţională pentru Sănătate Publică (subdiviziunea teritorială Ungheni);
- Agenţia de Mediu;
- Ministerul Culturii (zona de protecţie a monumentului ocrotit de stat);
- întreprinderea/serviciul „Apă-Canal” Ungheni şi alţi deţinători de reţele tehnico-edilitare;
- alte organisme, conform specificului reţelelor tehnico-edilitare identificate în teren.
9.  Alte date şi cerinţe
La prima etapă a elaborării proiectului este necesară analiza situaţiei existente, cu evidenţierea disfuncţionalităţilor şi priorităţilor urbanistice, funcţionale şi tehnico-edilitare, precum şi formarea concluziilor şi măsurilor concrete privind dezvoltarea teritoriului studiat.
Se va avea în vedere respectarea următoarelor acte normative:
- Codul urbanismului şi construcţiilor nr. 434/2023;
- Legea nr. 436/2006 privind administraţia publică locală;
- Legea nr. 523/1999 cu privire la proprietatea publică a unităţilor administrativ-teritoriale;
- Codul funciar al Republicii Moldova;
- Legea nr.1515/1993 privind protecţia mediului înconjurător;
- Legea nr.11/2017 privind evaluarea strategică de mediu;
- Legea nr. 1530/1993 privind ocrotirea monumentelor;
- Legea nr. 131/2015 privind achiziţiile publice;
- NCM B.01.02:2016 „Instrucţiuni privind conţinutul, principiile metodologice de elaborare, avizare şi aprobare a documentaţiei de urbanism şi amenajare a teritoriului”;
- NCM B.01.05:2025 „Urbanism. Sistematizarea şi regimul de construire a localităţilor urbane şi rurale”.
Documentaţia va cuprinde piese scrise şi desenate, inclusiv Regulamentul PUZ, şi se va preda în 3 (trei) exemplare pe suport de hârtie şi 1 (un) exemplar în format electronic (PDF + format GIS).
10.  Valorificarea lucrării
Termenul de valabilitate al Planului urbanistic zonal pentru terenurile cuprinse în perimetrul zonei de studiu se stabileşte prin decizia Consiliului municipal Ungheni privind aprobarea PUZ.
Documentaţia de urbanism aprobată va deveni un instrument tehnic al autorităţii publice locale pentru: eliberarea certificatelor de urbanism şi a autorizaţiilor de construire pentru sala polivalentă, scuarul public şi obiectivele comerciale conexe; fundamentarea solicitărilor de finanţare din surse bugetare, structurale şi externe pentru lucrările de utilitate publică; soluţionarea eventualelor litigii legate de utilizarea terenurilor din zonă.
Originalul şi exemplarul de control al documentaţiei se păstrează în arhiva Primăriei municipiului Ungheni.
11.  Avizarea, expertizarea şi aprobarea
La etapa I, propunerile preliminare vor fi consultate cu beneficiarul şi expuse informării prealabile a populaţiei.
La etapa II, beneficiarul înaintează versiunea PUZ pentru avizare organismelor teritoriale, organizează dezbateri publice şi, după caz, examinarea în cadrul consiliului tehnico-ştiinţific/arhitectural-urbanistic.
La etapa III, versiunea finală a PUZ şi a RLU aferent se înaintează spre aprobare Consiliului municipal Ungheni.
12.  Termenele de realizare şi costul lucrării
Durata de elaborare a întregii documentaţii este de 6 luni de la data încheierii contractului de prestare a serviciilor de proiectare PUZ.
Costul lucrării se stabileşte în baza contractului de achiziţie publică a serviciilor de proiectare, încheiat între Primăria municipiului Ungheni şi proiectantul selectat.
Finanţarea proceselor de avizare, expertizare şi consultare a populaţiei se efectuează din sursele indicate la pct. 4.

